Broj: 711-I-1190-M-79/21-02-19

Zagreb, 2. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić Ileković kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Fernanda Kirigina, gradonačelnika Grada Opatije, za davanjem mišljenja Povjerenstva,** na 133. sjednici, održanoj dana 2. srpnja 2021.g., daje sljedeće

**MIŠLJENJE**

**Na temelju članka 14. stavka 5. ZSSI-a dužnosnik Fernando Kirigin, gradonačelnik Grada Opatije, može istovremeno uz obnašanje navedene dužnosti biti član Nadzornog odbora Hrvatskog olimpijskog odbora ( u daljnjem tekstu: HOO) i zamjenik predsjednika Zajednice sportova Primorsko-goranske županije, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u druge dvije neprofitne udruge ili zaklade.**

Obrazloženje

Zahtjev za davanjem mišljenja Povjerenstva podnio je dužnosnik Fernando Kirigin, gradonačelnik Grada Opatije. U knjigama ulazne pošte zahtjev je zaprimljen dana 29. lipnja 2021.g., pod poslovnim brojem 711-U-3094-M-79/21-01-4, povodom kojeg se vodi predmet broj M-79/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da dužnosnik Fernando Kirigin obnaša dužnost gradonačelnika Grada Opatije od 4. lipnja 2021.g., dok je u mandatu 2013.g.-2017.g. obnašao dužnost zamjenika gradonačelnika Grada Opatije. Stoga je povodom obnašanja navedene dužnosti Fernando Kirigin obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenje navodi da je prije izbora za gradonačelnika Grada Opatije imenovan za člana Nadzornog odbora Hrvatskog olimpijskog odbora i uz to je i zamjenik predsjednika Zajednice sportova Primorsko-goranske županije. Dužnosnik postavlja upit je li članstvo u navedenim tijelima predstavlja povredu članka 13. ZSSI-a te bi li trebao dati ostavke na navedene dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

 Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

 Uvidom u statut Hrvatskog olimpijskog odbora, Povjerenstvo je utvrdilo kako je člankom 2. Statuta propisano da je HOO najviša nevladina sportska udruga u koju se udružuju nacionalni sportski savezi, sportske zajednice u županijama i Gradu Zagrebu te druge udruge čija je djelatnost od značaja za razvoj sporta i olimpijskog pokreta u Republici Hrvatskoj.

 Člankom 68. Statuta propisano je da je Nadzorni odbor tijelo HOO-a sa zadaćom nadzora nad djelatnošću HOO-a, provjere zakonitosti u radu i materijalno-financijskom poslovanju HOO-a, nadzora izvršavanja odluka i zaključaka Skupštine i Vijeća, razmatranja revizorskog izvješća vanjskog revizora i usvajanje revizorskog izvješća unutarnjeg revizora, kontrolu provedbe naloga revizija i davanja uputa i zadaća unutarnjj reviziji te provjere pridržavanja utvrđenih normi i akata HOO-a i poštivanja navedenog Statuta.

 Slijedom navedenog, članstvo u Nadzornom odboru HOO-a predstavlja obavljanje funkcije u nadzornom tijelu udruge.

 Uvidom u Statut Zajednice sportova Primorsko-goranske županije Povjerenstvo je utvrdilo kako je člankom 3. Statuta propisano da Zajednica ima svojstvo pravne osobe i da je upisana u registar udruga Republike Hrvatske, Registar sportskih djelatnosti pri nadležnom tijelu državne uprave i Registar neprofitnih organizacija pri Ministarstvu financija Republike Hrvatske.

 Člankom 24. Statuta propisano je da su tijela navedene udruge: Skupština, Izvršni odbor, Nadzorni odbor, Predsjednik, Glavni tajnik i Likvidator, dok je člankom 25. propisano da je Skupština najviše tijelo upravljanja Zajednicom.

 Člankom 43. Statuta propisano je da zajednica ima dva dopredsjednika te da su dopredsjednici ujedno i dopredsjednici Skupštine i Izvršnog odbora.

 S obzirom da je dopredsjednik udruge ujedno i dopredsjednik najvišeg tijela upravljanja udruge obavljanje navedene funkcije predstavlja obavljanje upravne funkcije u udruzi kao neprofitnoj pravnoj osobi iz članka 14. stavka 5. ZSSI-a.

 Stoga dužnosnik Fernando Kirigin može u smislu članka 14. stavka 5. ZSSI-a za vrijeme obnašanja dužnosti gradonačelnika Grada Opatije obavljati funkcije člana Nadzornog odbora u HOO-u kao i dopredsjednika Zajednice sportova Primorsko-goranske županije, pod uvjetom da već ne obavlja funkcije u dvije neprofitne udruge i zaklade, ali za njihovo obavljanje, bez obzira obnaša li dužnost profesionalno ili volonterski te bez ili uz primanje volonterske naknade, nema pravo na naknadu ili dar u toj funkciji, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Dužnosnik Fernando Kirigin, osobnom dostavom
2. Objava na internetskoj stranici Povjerenstva
3. Pismohrana